KIRJALLINEN KYSYMYS E-0765/00 esittäjä(t): Bart Staes (Verts/ALE) komissiolle. Verouudistukset eteläisessä Afrikassa.



Virallinen lehti nro 046 E , 13/02/2001 s. 0039 - 0039



KIRJALLINEN KYSYMYS E-0765/00 esittäjä(t): Bart Staes (Verts/ALE) komissiolle (13. maaliskuuta 2000) Aihe: Verouudistukset eteläisessä Afrikassa Vastauksessaan kysymykseen E-2382/99(1) komission jäsen Poul Nielson ilmoitti, että yhteisö on valmis auttamaan Botswanaa, Lesothoa, Namibiaa ja Swazimaata niiden verouudistusten toteuttamisessa, jotka ovat tarpeen näiden maiden tulolähteiden monipuolistamiseksi. Tällä tavoin nämä maat voivat kompensoida yhteisön ja Etelä-Afrikan välisestä vapaakauppasopimuksesta aiheutuvia taloudellisia seurauksia. 1. Mihin konkreettisiin toimiin komissio tulee ryhtymään, joilla se voi auttaa a) Botswanaa b) Lesothoa c) Namibiaa ja d) Swazimaata uudistamaan verojärjestelmiään? 2. Millä tavoin komissio aikoo toteuttaa nämä toimet a) Botswanassa b) Lesothossa c) Namibiassa ja d) Swazimaassa? 3. Milloin komissio aloittaa näiden toimien toteuttamisen a) Botswanassa b) Lesothossa c) Namibiassa ja d) Swazimaassa? Milloin suunniteltu verouudistus saadaan päätökseen? (1) EYVL C 280 E, 3.10.2000, s. 36. Poul Nielsonin komission puolesta antama vastaus (13. huhtikuuta 2000) Komissio haluaa vakuuttaa arvoisalle parlamentin jäsenelle, että yhteisö on valmis auttamaan Botswanaa, Lesothoa, Namibiaa ja Swazimaata toteuttamaan julkisen talouden uudistuksia niiden itsensä laatimassa aikataulussa ja niiden itsensä määrittelemää tärkeysjärjestystä noudattaen. On syytä muistaa, että kauppa- ja kehitysyhteistyösopimuksen täytäntöönpanosta ei odoteta aiheutuvan mitään veroluonteisia tai taloudellisia vaikutuksia kyseisten maiden talouksiin ennen vuotta 2006. Useimpien Etelä-Afrikan tullialennusten soveltaminen alkaa vasta kuuden vuoden kuluttua sopimuksen voimaantulosta, ja useimmat tullinalennukset tulevat voimaan vasta 12 vuoden siirtymäkauden loppupuolella. Botswanan, Lesothon, Namibian ja Swazimaan julkisen talouden uudistuksia ei pitäisi tarkastella yksinomaan kauppa- ja kehitysyhteistyösopimuksen mahdollisten taloudellisten seurausten yhteydessä, vaan olisi myös huomioitava eteläisen Afrikan tulliliiton uudistamista koskevien, parhaillaan käytävien neuvottelujen mahdolliset seuraukset sekä Eteläisen Afrikan kehitysyhteisön (SADC) jäsenvaltioiden välistä vapaakauppa-aluetta koskevat kauppaneuvottelut. Komissio valmistelee parhaillaan tukiohjelmaa läheisessä yhteistyössä Botswanan, Lesothon, Namibian ja Swazimaan kanssa. Ensimmäisessä vaiheessa analysoidaan kaupan vapauttamisesta aiheutuvia mukautuskysymyksiä ja valmistellaan toimia, joiden avulla voidaan hyötyä uusista mahdollisuuksista sen lisäksi, että pystytään selviytymään tarvittavasta mukautusprosessista. Tämän vaiheen kustannukset ovat kuusi miljoonaa euroa, ja se on tarkoitus toteuttaa kolmessa vuodessa tammikuusta 2001 joulukuuhun 2003. Toinen vaihe käsittää yksityiselle sektorille suunnatun avustuspaketin, jonka avulla se voi parantaa kilpailukykyään uusien menetelmien, aikaisempaa paremman johtamisen ja työkäytäntöjen sekä työvoiman uudelleenkouluttamisen avulla. Lisäksi toiseen vaiheeseen kuuluu tarvittaessa siirtymävaiheen julkisen talouden tukiohjelmien suunnittelu johdonmukaisten makrotalouden ohjelmien yhteydessä. Kolmannessa vaiheessa voitaisiin keskittyä kyseisten ohjelmien täytäntöönpanoon.